De obicei nu scriu despre ce spun nume din media. Treaba mea e să observ și să critic politicienii, guvernanții, președintele, pe cei care vorbesc cu tricolorul în spate, sau pe piept, de la tribuna unor înalte funcții în stat. Lucrătorii din media sunt persoane private, nimeni nu e obligat să-i asculte, publicul e liber să le cumpere opiniile sau nu.

Fac excepția de a scrie despre M. Badea, pentru că nu voi lua în discuție calitatea sa de prestator la televizor, ci pe aceea de om și, mai ales, de om tânăr.

Campania de distrugere a lui Klaus Iohannis în televiziunile-ciomag ale adversarului său a atins cote nemaivăzute în ultimii 25 de ani. Cele mai josnice și aberante minciuni și insinuări au fost debitate seară de seară despre „traficantul de copii pentru organe”, „nazistul”, „sectantul”, „dușmanul poporului român, neromânul Iohannis”, „neomul Iohannis, care n-are copii”.

Chiar și subsemnatului i s-a făcut greață, dar, fiind de meserie autopsier al propagandei și manipulării, n-am vărsat.

O fac acum, paradoxal, ca atunci când ți se pune în față o farfurie plină cu mațe putrede și descoperi în ea un fir de păr lung.

Dl. Badea s-a năpustit asupra doamnei Carmen Iohannis ca un tâlhar de stradă, ca să-i smulgă picioarele, nu geanta: „Multă lume a văzut cum s-a dus la muncă, a doua zi după alegeri, pe jos. Multă lume admiră modestia. Până la urmă, oamenii cu șase case sunt foarte modești, ei merg pe jos”. În viziunea d-lui Badea, „doamna Iohannis este un alt model de modestie, are bani, dar merge pe jos” (faptul că, pentru dl. Badea „celălalt model de modestie este Cristian Tudor Popescu, care are bani, dar conduce un hârb de Dacie” nu vreau să-l discut câtuși de puțin, întrucât sunt de mult imun la insultele d-lui Badea la adresa mea și a Blanșetei).

Înainte de a te trimite la canal, Securitatea tot îți găsea ceva, că ai mototolit și ai aruncat la coș ziarul cu chipul tovarășului Stalin, în care îți împachetaseși sendvișul, că spui bonjur în loc de bună ziua și doamnă în loc de tovarășă, că ai un unchi care a avut cazan de țuică.

Miliția, și ea, ca să te salte de pe stradă, se lega totuși de plete, barbă, minijupă, pantaloni evazați sau ceva.

Dl. Badea este uber. Uber alles. El o prinde pe Iohannis Carmen în flagrant delict de mers pe jos, de acasă până la liceul unde predă engleza. Faptul că doamna Iohannis face acest drum de ani de zile, întrucât:

– liceul Lazăr e aproape, iar dânsa nu face parte dintre cei care își transportă fizicul cu mașina și pe 100 de metri, până la mol; sau/și

– este ecologistă și nu vrea să polueze Sibiul mergând cu mașina; sau/și

– așa i-a prescris medicul; sau/și

– așa vrea mușchii gambelor ei

sunt doar acoperiri pe care burjuia îmbuibată Iohannis le folosește pentru a prosti poporul.

Dacă mai îndrăznește de acum înainte să meargă altfel decât într-un Mercedes ultimul răcnet, doamna Iohannis va face dovada indubitabilă a unei profunde imoralități.

Dl. Badea are până-n 40 de ani. De aceea, ce văd la el mi se pare mai greu de suportat decât abjecțiile slobozite în aceste zile de seniorii cocinei securisto-comuniste.